P6_TA(2005)0081

Kambodzsa

Az Európai Parlament állásfoglalása Kambodzsáról

Az Európai Parlament,

- tekintettel Kambodzsáról szóló korábbi, különösen 2003. március 13-i [1], 2004. február 12-i [2] és 2005. január 13-i [3] állásfoglalásaira,

- tekintettel az Európai Közösség és a Kambodzsai Királyság közötti együttműködési megállapodásra, amely 1999. november 1-jén lépett hatályba,

- tekintettel az Európai Unió nevében a soros elnökség által a három ellenzéki képviselő parlamenti mentelmi jogának felfüggesztését követően kiadott nyilatkozatra,

- tekintettel a 2004-2006-os EK-Kambodzsa stratégiai dokumentumra és a 2005-2006-os nemzeti jelzőprogramra,

- tekintettel az ENSZ-főtitkár kambodzsai emberi jogokért felelős különmegbízottjának a közelmúltban Kambodzsában tapasztalható antidemokratikus folyamatokat érintő nyilatkozatára,

- tekintettel eljárási szabályzata 115. cikkének (5) bekezdésére,

A. mivel 2005. február 3-án a kambodzsai nemzetgyűlés felfüggesztette három, a Szam Reingszi Párthoz tartozó képviselő - Szam Reingszi, Cshim Cshenni és Csi Pocs - mentelmi jogát,

B. aggodalmát kifejezve amiatt, hogy a szavazás kézfeltartással, a kambodzsai nemzetgyűlés szabályaival és eljárásaival ellentétben, zárt ajtók mögött zajlott, miután az újságírókat és diplomatákat felkérték az ülésterem elhagyására, és az ülésről nem készült nyilvános jegyzőkönyv,

C. mivel a három nemzetgyűlési képviselő jelenleg büntetőeljárás alatt áll, a vádak pedig a rágalmazástól a kormány megdöntésére irányuló titkos katonai erő szervezéséig terjednek,

D. mivel Cshim Cshennit a katonai ügyészség által kibocsátott elfogatóparancs alapján ugyanazon a napon tartóztatták le, és kormányellenes nemzetőrség szervezésének vádjával átszállították a Phnom Penh-i börtönbe,

E. mivel a Kambodzsai Néppárt vezető tisztviselői nyilvánosan kijelentették, hogy a hatóságok nem találtak bizonyítékot fegyveres csoport létrehozására,

F. mivel a kambodzsai igazságszolgáltatási rendszer függetlenségének és pártatlanságának hiánya köztudott,

G. mivel a kambodzsai jogrendszer kizárja annak lehetőségét, hogy civileket katonai bíróság elé állítsanak, a nemzetközi jog pedig csak kivételes körülmények között és a tisztességes eljárás teljes garantálása mellett engedi azt,

H. mivel Norodom Szihanuk volt királynak a miniszterelnökhöz intézett, Szam Reingszi mentelmi jogának visszaállítására vonatkozó kérvényét azzal az indokkal utasították el, hogy a Nemzetgyűlést csak bíróság kérheti határozatának visszavonására,

I. mivel a Szam Reingszi Pártot megakadályozták abban, hogy a Nemzetgyűlés bármely bizottságában részt vegyen, és ezzel megvonták tőle a lehetőséget, hogy szavazóit megfelelően képviselhesse,

J. mivel az elmúlt években emberi jogi aktivistákat, ellenzéki újságírókat, szakszervezeti képviselőket és az ellenzéket támogató személyeket félemlítettek meg, tartóztattak le és gyilkoltak meg, ami a növekvő politikai erőszak légkörét hozta létre az országban,

K. kitartva amellett, hogy a parlamenti mentelmi jog létrehozásának célja a parlamenti képviselők megvédése az esetleges alaptalan eljárásoktól és vádaktól, amelyeknek politikai indoka lehet,

1. úgy véli, hogy az ellenzéki honatyák parlamenti mentelmi jogának felfüggesztése veszélyes példát teremt, amely gyengíti a törvényhozást mint az állam független intézményét és mint a demokrácia alapját;

2. úgy véli, hogy ez a tett aláássa a Kambodzsa által már elért demokratikus haladást;

3. felszólítja Kambodzsa kormányát, hogy haladéktalanul és feltétel nélkül bocsássa szabadon Cshim Cshennit, akire - polgári személy lévén - a katonai igazságszolgáltatásnak nincsen hatásköre;

4. úgy ítéli meg, hogy a hatalmon lévő koalíció által az ellenzéki párt tagjai ellen felhozott bűnügyi vádak óriási visszalépést jelentenek a kambodzsai demokrácia számára, és kételyeket ébresztenek a kormány többpárti demokrácia iránti elkötelezettségével szemben;

5. felszólítja Kambodzsa hatóságait, hogy tartsák magukat nemzetközi kötelezettségvállalásaikhoz, elsősorban az 1992-ben ratifikált polgári és politikai jogok nemzetközi egyezségokmányához;

6. sürgeti Kambodzsa kormányát, hogy vessen véget a politikai ellenzék és az országban tevékenykedő emberi jogi aktivisták üldözésének;

7. felszólítja Kambodzsa Nemzetgyűlését, hogy haladéktalanul állítsa vissza mindhárom parlamenti képviselő mentelmi jogát, és biztosítsa, hogy az ellenzék képviselői részt vehessenek a parlamenti bizottságokban;

8. felszólítja a Bizottságot, a Tanácsot és a tagállamok kormányait, hogy e kérdést vessék fel a kambodzsai kormány előtt, és vegyék fontolóra megfelelő szankciók alkalmazását, amennyiben a Nemzetgyűlés és a kambodzsai kormány nem vonja vissza közelmúltbeli lépéseit;

9. a Jakartában 2005. március 10- 11-én tartandó ASEAN-EU miniszteri találkozót megelőlegezve felszólítja a Bizottságot, a Tanácsot és a tagállamok kormányait, hogy fejezzék ki aggodalmukat a jelenlegi politikai helyzettel és a demokráciát fenyegető veszélyekkel kapcsolatban, melyek a kambodzsai politikai ellenzék elhallgattatására irányuló kísérletekből erednek;

10. javasolja, hogy a lehető leghamarabb eseti EU küldöttség látogasson Kambodzsába az ország politikai helyzetének értékelése céljából;

11. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ főtitkárának, az ENSZ emberi jogi főbiztosának, Kambodzsa parlamentjének és kormányának és az ASEAN-tagállamok kormányainak.

[1] HL C 61. E, 2004.3.10., 417. o.

[2] HL C 97. E, 2004.4.22., 662. o.

[3] Elfogadott szövegek, P6_TA(2005)0012.

--------------------------------------------------